Előterjesztés Zalakaros Város Önkormányzata Képviselőtestülete 2020. szeptember 17-én tartandó ülésére
Tárgy: Tájékoztatás képviselőtestület számára tó feltüntetéséről
Előterjesztést készítette: Dr. Szentgyörgyvölgyi Eszter/Csetneki Ügyvédi Iroda (tájékoztató)
Tisztelt Képviselőtestület!
Zalakaros Város Önkormányzat Képviselőtestülete 68/2018.(IV.26.) sz. határozatában döntést hozott a Termáltó és Ökopart elnevezésű projekt feltüntetésre kerülő építményei vonatkozásában, ráépítés és földhasználati jog alapítása tárgyban. Felhatalmazta a polgármestert, hogy a fenti tárgyban készült megállapodás a Csetneki Ügyvédi Iroda megbízásával a földhivatalhoz benyújtására kerüljön az ahhoz kapcsolódó ügyintézéssel együtt. A földhivatal álláspontja szerint a termáltavat annak ellenére sem tudják építményként értelmezni, hogy a bejegyzés létesítése vízjogi létesítési engedély alapján történt és a használatba vételéhez vízjogi üzemeltetési engedélyt adtak ki. Így a feltüntetés elmaradt. Hasonlóan a parkoló esetében, mely nem minősíthető építménynek.
Figyelemmel a fenti joghelyzetre összefoglaló készítésére és döntési javaslatok megfogalmazására kértük fel az ügyvédi irodát, melyet mellékeltünk az előterjesztéshez. A tájékoztató alapján az az álláspont körvonalazódott, hogy az önkormányzat a 2021.06.15-ig tartó projekt fenntartási időszak végéig rendezze azon épület-feltüntetéseket, melyre a jelen jogszabályi előírások lehetőséget adnak.  Ennek alapján azzal a kiegészítéssel élünk, hogy a projekt keretében elkészült gyalogos mólóhíd és ív híd feltüntetése jogi-ingatlan-nyilvántartási lehetőségét is kezdeményezni javasoljuk. 
Összefoglalva a  Zalakarosi Fürdő Zrt.-vel kötendő, a Zrt. tulajdonában lévő 264/17.hrsz. alatt lévő 4 ha 1676 m2 alapterületű ingatlanra földhasználati jog alapításáról, ráépítésről és építmények feltüntetéséről szóló megállapodás átdolgozása indokolt. A földtulajdonos Zalakarosi Fürdő Zrt. a fenti megállapodásban feltétlen és visszavonhatatlan hozzájárulását adná ahhoz – és a szerződő felek közösen kérnék is -, hogy a Zalakaros Város Önkormányzata földhasználó/építtető javára a megjelölt építmények és az építmények megközelítését biztosító útra vonatkozó, a felépítmények fennállásáig földhasználati jog az ingatlan-nyilvántartásban bejegyzésre kerüljön. Az építmény tulajdonosa jogosult a földrészlet használatára és hasznai szedésére, valamint köteles viselni az ennek fenntartásával járó terheket. A megjelölt építmények tulajdonjoga – önálló ingatlanokként – Zalakaros Város Önkormányzatát illetné meg 1/1 tulajdoni arányban. A Ptk. 5:145. §-a alapján Ha „az épület tulajdonosát az épület fennállásáig az épület rendeltetésszerű használatához szükséges mértékben a földre földhasználati jog illeti meg.” A földhasználati jog alapítása ingyenesen történne.
Szükségesnek ítéljük meg Dömötörfy András felkérését új változási vázrajzok készítésére. 
Az egyik vázrajz (a mellékletben csatolt 1. vázrajz-tervezet szerinti tartalommal) a feltüntetésre kerülő építményeket jelölné:
· 174 m2 alapterületű látogató épület és csúszda, mint önálló épület;
· 19 m2 alapterületű fények meditációs tere;
· gyalogos mólóhíd és ív híd feltüntetése változási vázrajz alapján.

A másik vázrajz (a mellékletben csatolt 2.vázrajz-tervezet szerinti tartalommal) az 1 ha 4199 m2 alapterületű termál tó és ökopart és 3113 m2 alapterületű parkoló, játszótér Zrt. tulajdonába kerülésének ábrázolására szolgálna.
Szijártóné Gorza Klára könyvvizsgáló asszony felkérését javasoljuk arra vonatkozóan, hogy készüljön írásbeli tájékoztató a földhasználati jog ellenértékének adó vonzatáról, amely a vázrajz ismeretében kalkulálható, figyelemmel arra, hogy a földhasználati jog alapítása ingyenesen történik.
Megjegyezzük, hogy a ZALAKAROS, belterület 264/17 hrsz. alatt nyilvántartott, kivett beépítetlen terület megjelölésű 4 ha 1676 m2 alapterületű ingatlan terhei a megjelölt építményekre nem terjednek ki. Erre tekintettel szerződő felek kifejezetten kérni fogják, hogy az illetékes földhivatal a fenti terheket az építtető által felépíttetett és önálló ingatlanként feltűntetett ingatlanokra ne jegyezze be.
Tájékoztatásul közöljük, hogy a Zrt. és az Önkormányzat 2012. augusztus 16-án megállapodást kötött Termáltó és ökopart projekt megvalósítása érdekében. Eszerint a Zrt., mint a fejlesztéssel érintett terület tulajdonosa, feltétlen tulajdonosi hozzájárulását adta a Termáltó és ökopart projekt megvalósításához a tulajdonában álló ingatlanra vonatkozóan, és azt a használó (Önkormányzat) rendelkezésre bocsátotta.  A használat ingyenes és a fenntartási időszak végéig (2021. 06.15.) szól. A megállapodás 2014.05.05-én módosításra került helyrajzi szám változások miatt, de ez a megállapodás hatályát nem érintette. Javasoljuk a Képviselő-testület számára e szerződés határozatlan időtartamúvá tételét az alapszerződés 5. pontja alapján, a tulajdonviszonyok rendezése esetleges jogi akadályai elhárítása érdekében.
Határozati javaslat
A Képviselőtestület
1. Egyetért a Zalakarosi Fürdő Zrt.-vel kötendő, a Zrt. tulajdonában lévő 264/17.hrsz. alatt lévő, feltüntethető építmények által érintett alapterületű földterületre földhasználati jog alapításáról, ráépítésről és építmények feltüntetéséről szóló megállapodás átdolgozásával.
2. Felkéri Dömötörfy András földmérőt a változási vázrajzok elkészítésére mely költség fedezetét az önkormányzat 2020. évi költségvetése dologi kiadásinak terhére biztosítja.
3. Felkéri a Csetneki Ügyvédi Irodát a megállapodás átdolgozására.
4. A megállapodás tervezetet a Képviselőtestület ülésére beterjeszteni szükséges.
5. Felkéri a Hivatalt az ingatlan használatát biztosító megállapodás módosítás elkészítésére és felhatalmazza a polgármestert annak aláírására.
6. Szükségesnek tartja, hogy a 4. pontban foglaltakkal egyidejűleg Zalakaros Város Önkormányzat Képviselőtestülete 68/2018.(IV.26.) sz. határozata módosításra kerüljön.
Határidő: 2020. november 30.
Felelős: Novák Ferenc polgármester
Operatív felelős: dr. Szentgyörgyvölgyi Eszter jogi referens, Csetneki Ügyvédi Iroda

Zalakaros, 2020. szeptember 7.

                                                                                                   Novák Ferenc
                                                                                                   polgármester


Gazdasági Bizottság és a Humánpolitikai és Ügyrendi Bizottság határozata:
A bizottság javasolja a képviselőtestület számára az előterjesztés szerinti határozati javaslat elfogadását.







